ROZHODNUTIE KOMISIE
z 22. decembra 2006,
ktorým sa stanovujú prechodné opatrenia pre obchod v rámci Spoločenstva so spermou, vajíčkami a embryami hovädzieho dobytka, ošípaných, oviec, kôz a zvierat čeľade koňovitých získaných v Bulharsku a Rumunsku
[oznámené pod číslom K(2006) 6823]
(Text s významom pre EHP)
(2007/16/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Bulharska a Rumunska, a najmä na jej článok 4 ods. 3,
so zreteľom na Akt o pristúpení Bulharska a Rumunska, a najmä na jeho článok 42,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (1), a najmä na jej článok 10 ods. 4,
keďže:
(1)
Od 1. januára 2007 musí byť sperma, vajíčka a embryá hovädzieho dobytka, ošípaných, oviec, kôz a zvierat čeľade koňovitých získané v Bulharsku a Rumunsku a určené na obchod v rámci Spoločenstva v súlade s právnymi predpismi Spoločenstva.
(2)
Uvedené produkty podliehajú najmä veterinárnym požiadavkám stanoveným v smernici Rady 88/407/EHS zo 14. júna 1988, ktorou sa stanovujú veterinárne požiadavky pre obchodovanie so zmrazeným semenom domáceho dobytka v Spoločenstve a pre jeho dovoz do Spoločenstva (2), smernici Rady 89/556/EHS z 25. septembra 1989 o veterinárnych podmienkach, ktorými sa riadi obchod s embryami domáceho hovädzieho dobytka v rámci Spoločenstva a dovozy týchto embryí z tretích krajín (3), smernici Rady 90/429/EHS z 26. júna 1990, ktorou sa ustanovujú požiadavky na zdravotný stav zvierat, platné pri obchodovaní so spermou ošípaných v rámci Spoločenstva a jej dovoze (4) a v smernici Rady 92/65/EHS z 13. júla 1992, ktorou sa ustanovujú veterinárne požiadavky na obchodovanie so zvieratami, spermou, vajíčkami a embryami, na ktoré sa nevzťahujú veterinárne požiadavky ustanovené v osobitných právnych predpisoch Spoločenstva uvedených v prílohe A oddiele I smernice 90/425/EHS, a na ich dovoz do Spoločenstva (5).
(3)
Určité takéto produkty získané v Bulharsku a Rumunsku pred dátumom pristúpenia môžu byť po tomto dátume ešte súčasťou zásob. Je však možné, že tieto produkty nie sú v súlade so všetkými veterinárnymi požiadavkami uplatniteľnými na obchod v rámci Spoločenstva stanovenými v právnych predpisoch Spoločenstva.
(4)
S cieľom uľahčiť prechod zo súčasného režimu vzťahujúceho sa na takéto produkty získané v Bulharsku a v Rumunsku na režim existujúci v rámci právnych predpisov Spoločenstva, je vhodné stanoviť prechodné opatrenia pre obchod s takýmito produktmi v rámci Spoločenstva. Z tohto dôvodu by sa malo povoliť, aby sa so spermou, vajíčkami a embryami hovädzieho dobytka, ošípaných, oviec, kôz a zvierat čeľade koňovitých získanými pred pristúpením, ktoré sú v súlade s veterinárnymi požiadavkami Spoločenstva na vývoz produktov z krajiny pôvodu do Spoločenstva platnými pred 1. januárom 2007, mohlo obchodovať v rámci Spoločenstva.
(5)
Zároveň by sa malo povoliť obchodovanie medzi Bulharskom a Rumunskom s takýmito produktmi získanými pred pristúpením, ktoré nie sú v súlade s právnymi predpismi Spoločenstva, na prechodné obdobie 8 mesiacov.
(6)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Predmet a rozsah pôsobnosti
Toto rozhodnutie sa uplatňuje na spermu, vajíčka a embryá hovädzieho dobytka, ošípaných, oviec, kôz a zvierat čeľade koňovitých, ktoré podliehajú veterinárnym požiadavkám stanoveným v smerniciach 88/407/EHS, 89/556/EHS, 90/429/EHS a 92/65/EHS a ktoré boli získané pred 1. januárom 2007 v Bulharsku a v Rumunsku („produkty“).
Článok 2
Požiadavky na odosielanie produktov z Bulharska a Rumunska do iných členských štátov
1. Produkty sa odosielajú z Bulharska a Rumunska do iných členských štátov, iba ak spĺňajú tieto požiadavky v súlade so smernicami uvedenými v článku 1:
a)
získali sa v strediskách alebo v pracoviskách schválených na vývoz do Spoločenstva;
b)
sú označené schvaľovacím číslom, ktoré bolo pridelené stredisku alebo pracovisku na účely vývozu do Spoločenstva; a
c)
spĺňajú veterinárne požiadavky Spoločenstva platné pred 1. januárom 2007 na vývoz produktov z krajiny pôvodu do Spoločenstva.
2. Veterinárne osvedčenie sprevádzajúce zásielky produktov obsahuje toto doplňujúce osvedčenie odpísané úradným veterinárom:
„Sperma (6), vajíčka (6) alebo embryá (6) hovädzieho dobytka (6), ošípaných (6), oviec (6), kôz (6) alebo zvierat čeľade koňovitých (6), ktoré zodpovedajú požiadavkám článku 2 rozhodnutia Komisie 2007/16/ES a boli získané pred 1. januárom 2007.
Článok 3
Požiadavky na odosielanie produktov medzi Bulharskom a Rumunskom
1. Produkty sa odosielajú medzi Bulharskom a Rumunskom, iba ak:
a)
členský štát určenia povolí odoslanie;
b)
produkty sú v súlade s vnútroštátnymi veterinárnymi požiadavkami platnými v krajine určenia pred 1. januárom 2007.
2. Veterinárne osvedčenie sprevádzajúce zásielky produktov obsahuje toto doplňujúce osvedčenie podpísané úradným veterinárom:
„Sperma (7), vajíčka (7) alebo embryá (7) hovädzieho dobytka (7), ošípaných (7), oviec (7), kôz (7) alebo zvierat čeľade koňovitých (7), ktoré zodpovedajú požiadavkám článku 3 rozhodnutia Komisie 2007/16/ES a boli získané pred 1. januárom 2007.
Článok 4
Súlad
Členské štáty prijmú zákony, iné právne predpisy a správne opatrenia potrebné na dosiahnutie súladu s týmto rozhodnutím a uverejnia ich. Bezodkladne o tom informujú Komisiu.
Článok 5
Uplatňovanie
Toto rozhodnutie sa uplatňuje len s výhradou nadobudnutia platnosti Zmluvy o pristúpení Bulharska a Rumunska a odo dňa nadobudnutia platnosti tejto zmluvy.
Uplatňuje sa od 1. januára 2007 do 31. augusta 2007.
Článok 6
Adresáti
Toto rozhodnutie je určené členským štátom.
V Bruseli 22. decembra 2006